'My kind het nie verniet gesterf nie' | George Herald
'My kind het nie verniet gesterf nie'
Susan van der Merwe van George vroeër vandag (Sondag 4 Junie) op die ongelukstoneel in Knysnaweg waar haar dogter, Caroline (21) Vrydagaand gesterf het.
GEORGE NUUS - Die ma van die jong vrou, Caroline van der Merwe (21) wat Vrydagaand in 'n motorongeluk in Knysnaweg gesterf het, sê die twee bestuurders wat na bewering van vooraf in haar kind se motor vasgejaag het terwyl hulle glo resies gejaag het, moet verantwoordelik gehou word vir haar dood.
Susan van der Merwe vra ook dat die publiek 'n petisie, Prevent another senseless death - Make Knysna Road Safer, teken.
"My kind het nie verniet gesterf nie. Iets moet uit die tragedie van ons kom en daarom wil ons keer dat dit ooit weer gebeur," het Van der Mewer vanmiddag aan die George Herald gesê.
Caroline was Vrydagaand voor 23:00 vanaf Mujo's naby die Glenwood-gholfbaan waar sy gewerk het, onderweg huis toe in haar Peugeot saam met vriende, Jean-Pierre Stopforth, Levin Muller en Megan Borrett. Sy het in Knysnaweg ingedraai in die rigting na die dorp toe twee voertuie, 'n Chevrolet Sonic en Volkswagen Caddy wat in die teenoorgestelde rigting gery het, haar motor van vooraf tref.
Caroline het op die toneel gesterf. Reddingswerkers van Metro-nooddienste het haar liggaam met meganiese kake uit die verfrommelde wrak bevry nadat hulle ook die beseerde Stopforth en Muller moes uit sny. Borrett is lig beseer. Hulle is na Mediclinic George vervoer. Stopforth is Saterdag na 'n hospitaal in Kaapstad vervoer met 'n ernstige rugbesering, terwyl Muller plaaslik aansterk.
Die bestuurder van die Sonic en sy passasier, sowel as die bestuurder van die Caddy, is ook vir mediese behandeling na Mediclinic George geneem. Die George Herald kon nie vasstel of hulle nog in die hospitaal is nie.
Die polisie is gekontak vir kommentaar oor die oorsaak van die ongeluk, maar geen kommentaar is ontvang nie.